****

**Kviečiame minėti tarptautinę Tolerancijos dieną!**

Tarptautinė komisija nacių ir sovietinio okupacinių režimų nusikaltimams Lietuvoje įvertinti (toliau Tarptautinė istorinio teisingumo komisija) inicijuoja tarptautinės Tolerancijos dienos – lapkričio 16-osios paminėjimą Lietuvoje.

Kodėl kasmet grįžtame prie tolerancijos temos? Todėl, kad tolerancijos reikia mokytis visą gyvenimą, nes Tolerancija – tai kaip plyta, iš kurių statomas brangiausias ir vienas svarbiausių statinių Žemėje – žmogaus asmenybė.

Per trisdešimt keturis Nepriklausomos Lietuvos metus užaugo nauja karta, gimusi laisvoje valstybėje be patirties gyventi totalitarinėje valstybėje. Šių dienų jaunoji karta yra atvira, besikeičianti ir atvira permainoms, tačiau netolerancijos apraiškų yra visur: namuose ir viešose vietose, mokyklose ir gatvėse. Tolerancija yra gana sudėtinga samprata, gebėjimas priimti kitą, kitokį nei pats esi, tačiau tuo pačiu tolerancija nereiškia abejingumo, jausmo, jog tai „manęs neliečia“. Todėl artėjant Tarptautinei Tolerancijos dienai, kviečiame kalbėti apie pozityvius pokyčius mūsų visuomenėje kartu analizuojant ir netolerancijos pavyzdžius (kitai tautai, religijai, rasei ar valstybei). Turime akcentuoti, jog tik tolerantiškas žmogus gali būti atviras pozityvioms permainoms. Šių metų Tolerancijos dienos pavadinimas – **PERMAINŲ VĖJAS**, kurį simbolizuoja „vėjo malūnėliai“.

1. Pilietinės iniciatyvos **„Permainų vėjo“** tikslai:
* išsiaiškinti, išanalizuoti žodžio Tolerancija prasmę ir reikšmę;
* aptarti su mokiniais – ar gyvename Tolerantiškoje visuomenėje, ar savo mieste / gyvenamojoje vietovėje matome, pastebime tolerancijos / netolerancijos pavyzdžius, situacijas;
* surasti XX a. istorijos pavyzdžius (Lietuvos istorijos ir pasaulio istorijos), susijusius su netolerancija kitai tautai, religijai ar rasei. Paanalizuoti, kokias žiaurias pasekmes gali sukelti netolerancija, priešiškumas kitam bei kitokiam;
* aptarti dabarties įvykius, vykstančius karus, konfliktus, kurie kilo iš netolerancijos kitai tautai, valstybei, kitokiai valstybės egzistavimo ir vertybių suvokimo idėjai;
* ieškoti citatų, žymių žmonių minčių, tinkančių Tolerancijos temai; aptarti mokinių surastas citatas;

2. Vėjo malūnėlių gaminimas:

* kurti Vėjo malūnėlius iš popieriaus ar kitų medžiagų; piešti piešinius su Vėjo malūnėliais, simbolizuojančiais permainas žmonių sąmonėje, kartose, visuomenėje;
* Vėjo malūnėlius gaminti iš spalvoto popieriaus – įvairiaspalviai malūnėliai simbolizuoja skirtingas pasaulėžiūras, skirtingus pomėgius ir nuomonę, t. y. tai, ką turime priimti kituose žmonėse; (įvairiaspalvius popierinius vėjo malūnėlius galima gaminti iš A4 formato lapo ir kiekviename jų – galima įrašyti išrinktas citatas, mintis tolerancijos tema. Vėjo malūnėliai gali būti įvairaus dydžio: nuo didelio (iš A1 formato dydžio) iki mažo.

III. Pilietinė iniciatyva „Permainų vėjas“ lapkričio 16 d.:

* Lapkričio 16 d. – tarptautinę tolerancijos dieną organizuokite savo vietos bendruomenėse (mokyklose, ikimokyklinio ugdymo bei kt. švietimo įstaigose).
* Pakvieskite mokinius pasidalinti savo pagamintais vėjo malūnėliais su kitais.
* Tolerancijos dienos minėjime kviečiame kalbėti, analizuoti tolerancijos / netolerancijos pavyzdžius, dalintis savo patirtimi ir žiniomis. Jeigu mokiniai surado posakių, citatų tolerancijos tema – aptarkite tai visi kartu, padiskutuokite!

Lapkričio 16-oji yra minima daugelyje demokratinių valstybių nuo 1995 m., kai UNESCO šią dieną paskelbė Tarptautine tolerancijos diena. Tarptautinė istorinio teisingumo komisija kasmet, nuo 2003 metų, inicijuoja šios dienos minėjimą. Tarptautinės Tolerancijos dienos minėjimas yra *Tarptautinės istorinio teisingumo komisijos* įgyvendinamos Švietimo apie totalitarinių režimų nusikaltimus, nusikaltimų žmogiškumui prevencijos ir tolerancijos ugdymo programos dalis.

 Į Tolerancijos dienos minėjimą siūlome įtraukti įvairaus amžiaus mokinius. Kuo anksčiau mokiniai supras ir žinos tolerancijos žodžio reikšmę, tuo daugiau tolerancijos bus mūsų visuomenėje.

Jeigu jūsų mokiniai sukurs gražius, įspūdingus vėjo malūnėlius ar planuojate organizuoti renginį Tolerancijos dienai paminėti – kviečiame pasidalinti informatyviomis foto ir atsiųsti Tarptautinei komisijai el. paštu: istorinekomisija@gmail.com.

 Ketinančius organizuoti Tarptautinės tolerancijos dienos minėjimą, maloniai prašome iki 2024 m. lapkričio 16 d. užpildyti elektroninę registracijos formą Tarptautinės komisijos internetiniame puslapyje: [www.komisija.lt](http://www.komisija.lt);

arba nukopijuokite internetinę nuorodą ir užpildykite REGISTRACIJOS formą:

<https://www.komisija.lt/renginiai/permainu-vejo-iniciatyva-kvieciame-mineti-tarptautine-tolerancijos-diena/>

Išsamesnę informaciją mielai suteiksime telefonais: 8 5 209 8818, 8 5 209 8804.

Ingrida Vilkienė

Vykdomojo direktoriaus pavaduotoja, švietimo programų koordinatorė